**STALIŠČE DELOVNE SKUPINE ZA SPREMLJANJE IZVAJANJA NOVEGA PLAČNEGA SISTEMA**

**Stališče št. 6 – sprejeto na sestanku delovne skupine 24. 4. 2025**

**Prevedba plačnih razredov javnih uslužbencev, ki so imeli plačo določeno v skladu s 14. členom ZSPJS v povezavi s prvim odstavkom 19. člena ZSPJS**

Javnim uslužbencem, ki so imeli v prejšnjem plačnem sistemu plačni razred določen tako, da se jim je na novem delovnem mestu plača določila v skladu s prvim odstavkom 19. člena ZSPJS, upoštevaje 14. člen ZSPJS pa se je določil možni razpon za napredovanje v višji plačni razred tako, da sta se izhodiščni in končni plačni razred delovnega mesta ustrezno znižala za en oziroma dva plačna razreda (npr. v primeru premeščanja zaposlenih na delovna mesta diplomiranih medicinskih sester na podlagi 38. člena ZZDej-K), se plačni razred, ki je podlaga za prevedbo določi v skladu s četrtim odstavkom 96. člena ZSTSPJS. Ta določa, da se javnemu uslužbencu, ki ima na dan 31. decembra 2024 določeno plačo v skladu 14. členom ZSPJS, plačni razred, ki je podlaga za prevedbo, določi tako, da se plačnemu razredu javnega uslužbenca na dan 31. decembra 2024, brez zmanjšanja osnovne plače v skladu s 14. členom ZSPJS, prišteje število plačnih razredov, pridobljenih zaradi odprave nesorazmerij v osnovnih plačah, določenih v aktih za uvrščanje.

**Pred prevedbo se torej plačni razred javnega uslužbenca, v katerega je bil uvrščen na dan 31. 12. 2024 poviša za en plačni razred, če sta bila izhodiščni in končni plačni razred delovnega mesta znižana za en plačni razred ali pa se poviša za dva plačna razreda, če sta bila izhodiščni in končni plačni razred znižana za dva plačna razreda.**

Pri določanje razlike pa je treba upoštevati določbo 1. e) točke prvega odstavka 101. člena ZSTSPJS, ki določa, da se za javnega uslužbenca, ki ima na dan 31. decembra 2024 določeno plačo v skladu 14. členom ZSPJS, ugotovi razlika med vrednostjo plačnega razreda, v katerega se uvrsti na dan 1. januarja 2025, in vrednostjo plačnega razreda, v katerega bi bil uvrščen na dan 31. decembra 2024, brez zmanjšanja osnovne plače v skladu s 14. členom ZSPJS.

V skladu s četrtim odstavkom 101. člena ZSTSPJS pa se za namen izračuna razlike iz tega člena in osnovne plače v obdobju od 1. januarja 2025 do 31. decembra 2027 javnim uslužbencem, ki imajo na dan 31. decembra 2024 določeno plačo v skladu s 14. členom ZSPJS, plačni razred na dan 31. decembra 2024 določi brez zmanjšanja osnovne plače v skladu s 14. členom ZSPJS.